En stor politiaktion var lillejuleaften omkring klokken 22 i gang på og ved Odense Universitetshospital i Odense, efter at der tidligere på aftenen havde været en voldsepisode i det nordøstlige Odense.

Mindst 10 patruljevogne og mandskabsvogne var til stede omkring indgangene til Lægevagten og akutmodtagelsen på Kløvervænget, og da avisen var forbi omkring klokken 23 blev der set nye betjente ankomme til stedet. Samlet har der været 25 til 30 betjente.

Flere af indgangene var bevogtet af betjente, og folk med lovligt ærinde til sygehuset skulle gennem en sluse både for at komme ind og komme ud. Det var ikke muligt at komme ud ad den sædvanlige vej fra Lægevagten, og i stedet blev man ledt bagud ad en anden vej.

Både udenfor og indenfor i Lægevagten var der betjente med skudsikre veste, og det samme var tilfældet ved indgangen til akutmodtagelsen. Avisen talte med politiets indsatsleder på stedet, som afviste at sige noget og henviste til vagtchefen i Fyns Politi.

Fyns Politi udsendte kort før midnat et tweet om, at den såkaldte skalsikring af OUH skyldtes en voldsepisode tidligere på aftenen i det nordøstlige Odense, formentligt forstaden Vollsmose. I den forbindelse var to personer blevet bragt til behandling på OUH. Kort før midnat var de færdigbehandlede, og politiet kunne derfor trække sig tilbage.

For en uge siden indførte Fyns Politi en fire ugers visitationszone efter en formodet skudepisode i Fyrreparken i Odense-forstaden Vollsmose. Om lillejuleaftens aktion ved OUH har haft noget med en verserende bandekonflikt mellem flere stridende familiegrupperinger at gøre er dog uvist.

Akutmodtagelsen på OUH har tidligere været centrum for ballade i forbindelse med bandekonflikter. I august 2013 stormede 60-70 mennesker akutmodtagelsen i et forsøg på at få fat i en såret person.